Zuma-skildery: Strate toegemaak vir betogers by hof | Maroela Media
Zuma-skildery: Strate toegemaak vir betogers by hof
Strate om die Johannesburgse hooggeregshof gaan na verwagting Dinsdag toegemaak word om ANC-lede toe te laat om te betoog.
ANC-betogers word buite die hof verwag waar die ANC gaan poog om 'n interdik te kry wat die Goodman Galery in Johannesburg verbied om die skildery wat president Jacob Zuma met 'n oop gulp uitbeeld, getiteld "The Spear", uit te stal.
City Press word ook aangevat omdat hulle 'n foto van dié skildery op hul webwerf gelaai het en ANC gaan poog dat dit ook verwyder word.
Die skildery is deel van die Kaapstadse kunstenaar, Brett Murray, se uitstalling wat "Hail to the thief II' heet.
Die ANC het Maandag 'n beroep op hul lede gedoen om by die hof bymekaar te kom om die saak te ondersteun.
Volgens Wayne Minnaar, metropolisiewoordvoerder, gaan gedeeltes van Pritchard- en Presidentstraat gesluit wees. "Paaie sal weens die ANC se betoging gesluit wees en sal weer na verwagting 15:00 oop wees," het hy gesê.